لێپرسراوی یەکێتی کەمئەندامان لە کۆنگرەیەکی ڕۆژنامەنووسیدا ڕایگەیاند، بە بڕیارێکی وەزارەتی دارایی مووچەی یەک ساڵی کەمئەندامان بڕدراوە، ڕاشیگەیاند، ئەگەر لە ماوەی ١٥ ڕۆژدا حکومەت وەڵامیان نەداتەوە داوای یاسایی لەسەر حکومەتی هەرێمی کورستان تۆمار دەکەن.
ئەمڕۆ سامان حسێن لێپرسراوی یەکێتی کەمئەندامانی کوردستان کۆنگرەیەکی ڕۆژنامەنووسی ئەنجامدا و یاداشتێکی ئاڕاستەی پەرلەمانی هەرێمی کوردستان و جێگری سەرۆکی حکومەتی هەرێمی کوردستان و سەرجەم فراکسیۆنەکان کرد.
سامان حسێن ڕایگەیاند، بە بڕیاری وەزارەتی دارایی مووچەی ١ـــ١٠ـــ٢٠١٩ تا ١ـــ٩ـــ٢٠٢٠بەبێ هیچ ڕوونکردنەوەیەک بڕدراوە، هەروەها داوای کرد، کە حکومەتی هەرێمی کوردستان لە ماوەی ١٥ ڕۆژدا وەڵامیان بدەنەوە و ڕوونکردنەوە لەبارە بڕینی مووچەکانیان بدەن.
کەمئەندامان هۆشدارییان دایە حکومەتی هەرێمی کوردستان ئەگەر لە ماوەی ئەو ١٥ ڕۆژەدا وەڵامیان نەدرێتەوە ئەوە سکاڵای یاسای لەسەر حکومەتی هەرێمی کوردستان تۆمار دەکەن.
جێگای ئاماژەیە، ئەمڕۆ مووچەی مانگی ٩ی کەمئەندامان دابەشکرا، لە کاتێکدا مانگی ڕابردوو مووچەی مانگی ١٠ ساڵی ڕابردوویان وەرگرتووە.
س.ح